CELEX: 32012D0749
Language: hu
Date: 2012-12-03 00:00:00
Title: 2012/749/EU: A Tanács határozata ( 2012. december 3. ) az AKCS–EU partnerségi megállapodás 96. cikke alapján a Madagaszkári Köztársasággal folytatott konzultáció lezárásáról szóló, 2010/371/EU határozat alkalmazási időszakának meghosszabbításáról

5.12.2012   
            
            
               HU
            
            
               Az Európai Unió Hivatalos Lapja
            
            
               L 333/46
            
         A TANÁCS HATÁROZATA
   (2012. december 3.)
   az AKCS–EU partnerségi megállapodás 96. cikke alapján a Madagaszkári Köztársasággal folytatott konzultáció lezárásáról szóló, 2010/371/EU határozat alkalmazási időszakának meghosszabbításáról
   (2012/749/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a Cotonouban 2000. június 23-án aláírt, egyrészről az Afrikai, Karibi és Csendes-óceáni országok, másrészről az Európai Közösség és tagállamai között (1) és Ouagadougouban (Burkina Faso) 2010. június 22-én módosított (2) partnerségi megállapodásra (a továbbiakban: az AKCS–EU partnerségi megállapodás) és különösen annak 96. cikkére,
   tekintettel a tagállamok kormányainak a Tanács keretében ülésező képviselői között létrejött, az AKCS–EU partnerségi megállapodás végrehajtása során hozandó intézkedésekről és követendő eljárásokról szóló belső megállapodásra (3) és különösen annak 3. cikkére,
   tekintettel az Európai Bizottság javaslatára,
   az Unió külügyi és biztonságpolitikai főképviselőjével egyetértésben,
   mivel:
   
               (1)
            
            
               Az AKCS–EK partnerségi megállapodás 96. cikke alapján Madagaszkárral folytatott konzultáció lezárásáról szóló, 2010. június 7-i 2010/371/EU tanácsi határozat (4) elfogadására azért került sor, hogy az említett megállapodás 9. cikkében szereplő lényeges elemek megsértése miatt szükségessé váló intézkedéseket hajtsanak végre.
            
         
               (2)
            
            
               Ezeket az intézkedéseket a 2011/324/EU tanácsi határozat (5)2011. december 6-ig meghosszabbította, illetve a 2011/808/EU tanácsi határozat (6) módosította, és 2012. december 6-ig meghosszabbította.
            
         
               (3)
            
            
               Jelentős fejlődés történt különösen az átmenet intézményeinek létrehozása és a választási folyamat terén a Dél-afrikai Fejlesztési Közösségnek (SADC) köszönhetően, amely lehetővé tette az előrehaladást a válságból való kilábalás folyamatában. Az előrelépés terén említhető az átmenetet segítő Nemzeti Választási Bizottság – Commission Electorale Nationale pour la Transition (CENI-T) létrehozatala, az amnesztiatörvény parlament általi elfogadása, továbbá az ENSZ-szakértők ajánlásaival összhangban lévő választások időpontjának bejelentése. Az átmenetre vonatkozó ütemtervet azonban nem hajtották még maradéktalanul végre.
            
         
               (4)
            
            
               A 2010/371/EU határozat jelenlegi alkalmazási időszaka 2012. december 6-án lejár. Mivel a törvényhozási választásokat és az elnökválasztások második fordulóját 2013. július 3-ra tervezik, indokolt a jelenleg hatályos megfelelő intézkedések meghosszabbítása addig az időpontig, amikor a Tanács megállapítja, hogy hiteles választások zajlottak le, és helyreállt az alkotmányos rend Madagaszkáron, az intézkedések ezen időszak alatti rendszeres felülvizsgálatának sérelme nélkül,
            
         ELFOGADTA EZT A HATÁROZATOT:
   1. cikk
   A 2010/371/EU határozat 3. cikke második mondatának helyébe a következő szöveg lép:
   
      „Ez a határozat addig az időpontig marad hatályban, amikor a Tanács a Bizottság javaslata alapján megállapítja, hogy hiteles választások zajlottak le, és helyreállt az alkotmányos rend Madagaszkáron, az intézkedések ezen időszak alatti rendszeres felülvizsgálatának sérelme nélkül.”.
   
   2. cikk
   Ez a határozat az elfogadásának napján lép hatályba.
   
      Kelt Brüsszelben, 2012. december 3-án.
      
         
            a Tanács részéről
         
         
            az elnök
         
         N. SYLIKIOTIS
      
   
   
      (1)  HL L 317., 2000.12.15., 3. o.
   
      (2)  HL L 287., 2010.11.4., 3. o.
   
      (3)  HL L 317., 2000.12.15., 376. o.
   
      (4)  HL L 169., 2010.7.3., 13. o.
   
      (5)  HL L 146., 2011.6.1., 2. o.
   
      (6)  HL L 324., 2011.12.7., 1. o.
   
      MELLÉKLET
      
         LEVÉLTERVEZET AZ ÁTMENETI FŐHATÓSÁG ELNÖKE RÉSZÉRE
      
      Tisztelt Elnök Úr!
      Üdvözölve a politikai válság megoldása irányába tett előrelépést, amelyet a madagaszkári politikai szereplők az ütemterv 2011. szeptemberi aláírásával értek el Madagaszkárnak a válságból való kilábalása érdekében, az Európai Unió 2011. december 5-én enyhített a Madagaszkárral szemben a 2010. június 7-i 2010/371/EU tanácsi határozatban megállapított megfelelő intézkedéseken.
      Erről az új határozatról a 2011. december 8-án kelt levélben tájékoztattuk Önt, amely pontosította az átmenet támogatására irányuló uniós intézkedések előzetes feltételeit. A múlt év folyamán ezért az Unió intézkedéseket hozott a lakosság és a választási folyamat támogatására, az említett levélben foglalt kötelezettségvállalásokról szóló listában előírtak szerint.
      Az ütemterv végrehajtásában jelentős előrelépések történtek, amelyeket a jelenleg hatályban lévő megfelelő intézkedések keretében figyelembe vettünk. Mivel az ütemtervet még nem hajtották maradéktalanul végre, valamint amíg sor nem kerül a törvényhozási választások és az elnökválasztások második fordulójának 2013. július 3-ra tervezett megtartására, a megfelelő intézkedéseket továbbra is alkalmazni kell, az Unióra és Madagaszkárra vonatkozó kölcsönös kötelezettségvállalások és feltételek megváltoztatása nélkül, amelyek egészen addig teljes mértékben érvényesek maradnak, amíg az Unió meg nem állapítja, hogy hiteles választások zajlottak le, és helyreállt az alkotmányos rend Madagaszkáron.
      Az Unió, amely nagy jelentőséget tulajdonít az AKCS–EU partnerségi megállapodás 9. cikkének megfelelően az emberi jogok tiszteletben tartására, a demokratikus intézményekre és a jogállamiságra vonatkozó lényeges elemeknek, arra ösztönzi Önt és az ütemterv végrehajtásában érdekelt valamennyi felet, hogy fokozzák erőfeszítéseiket az ütemterv végrehajtását jelenleg hátráltató politikai akadályok gyors leküzdése érdekében.
      Az Unió arra is bátorítja Önt és valamennyi madagaszkári politikai szereplőt, hogy kitartóan folytassák erőfeszítéseiket a békés politikai környezet biztosítása érdekében, amely lehetővé teszi a hiteles választások 2013. májusi és júliusi megtartását, valamint az átmenet folyamatának lezárását, amint abban a madagaszkári felek megállapodtak, és azt a nemzetközi közösség jóváhagyta.
      Az Unió megerősíti azon elkötelezettségét, hogy továbbra is segíti az átmenet folyamatát és gyors támogató intézkedéseket hoz az átmenetet követő időszakra vonatkozóan, amelynek részleteit az Ön kormányával megkezdett politikai párbeszéd keretében kell meghatározni.
      Ezen intézkedések bármikor felülvizsgálhatók a madagaszkári politikai helyzet kedvező vagy kedvezőtlen alakulásától függően.
      Tisztelettel:
      
         
            
               az Európai Unió részéről
            
            Catherine ASHTON
            Andris PIEBALGS